DA Den Europæiske Unions Tidende C 432/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 432/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PATATA ROSSA DI COLFIORITO«

EF-nr.: IT-PGI-0005-01236-2.6.2014

BGB ( X ) BOB ( )

1. Betegnelse

»Patata Rossa di Colfiorito«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, friske eller forarbejdede

3.2. Beskrivelse af produktet med betegnelsen i punkt 1

»Patata Rossa di Colfiorito« betegner de modne knolde af arten Solanum tuberosum (Solanum tuberosum L.; 2n = 4x = 48) i familien Solanaceae, der dyrkes på grundlag af de basisfrøsorter, der er opført i de nationale registre over plantesorter i EU-medlemsstaterne, og som er karakteriseret ved den røde skræl og det lysegule kartoffelkød.

Knoldenes særpræg og genkendelighed bestemmes ud fra følgende karakteristika:

— hele, fuldstændig dækkede af skræl, uden pletter

— lange, ovale og ujævne

— sunde: Produkter, der er angrebet af råd og af andre sygdomme, eller som er forringet i en sådan grad, at de er uegnede til konsum, udelukkes

— uden frostskader

— uden lugt og/eller smag, der ligger uden for deres normale karakteristika

— rød skræl

— overfladiske øjne, der let kan fjernes.

Følgende referenceværdier garanterer produktets karakteristika:

— størrelse: min. 35 mm

— hårdhed: kompressionsprøvning (forskydningskraft) > 1,2 kp/cm2

— samlet phenolforbindelsesindhold > 300 mg/kg

— skrællens karakteristiske røde farve — farve (X, Y, Z) dimensionsløs: — X > 13 dimensionsløs — Y > 12 dimensionsløs — Z > 6 dimensionsløs.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle faser af produktionen fra såning til optagning af »Patata Rossa di Colfiorito« skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.

De høstede kartofler anbringes på lagre, som skal være egnede til at sikre de nødvendige betingelser for god konservering af knoldene: De skal muliggøre tørring af knoldenes overflade fra det øjeblik, de anbringes på lageret, fremme heling af skader fra optagningen og forhindre dannelse af kondensvand på deres overflade. På lagrene kan kartoflerne lægges i netsække af nylon eller i kasser. Det er dog tilladt at anvende en proces til konservering ved hjælp af moderne konserveringsteknikker i overensstemmelse med de gældende bestemmelser. Under oplagringen må der ikke anvendes spirehæmmere.

Pakningen foretages i en emballage, der er kendetegnet ved dens røde farve.

3.7. Specifikke mærkningsregler

»Patata Rossa di Colfiorito (BGB)« og EU-symbolet anføres på etiketten og emballagen med typer af samme størrelse. Der må ikke være andre angivelser med større skriftstørrelse på etiketten.

Følgende specifikationer i benævnelsen sikrer, at forbrugerne let kan genkende produktet:

a) betegnelse: »Patata Rossa di Colfiorito (BGB)«

b) skrifttype: Bodoni MT Black

c) specifikation af Pantonefarve anvendt i logoet: Red 032.

På emballagens etiket skal endvidere anføres alle de oplysninger, der gør det muligt at identificere:

a) producentens eller den sammensluttede producents og pakkevirksomhedens navn eller firmanavn og adresse eller hjemsted

b) det særlige mærke for produkter, der skal markedsføres i udlandet

c) eventuelle supplerende oplysninger, der ikke er anprisninger, og som ikke vildleder forbrugeren om produktets art og egenskaber.

4. Præcis afgrænsning af det geografiske område

Det er tilladt at dyrke »Patata Rossa di Colfiorito« i en højde på 470 m.o.h. eller derover. Område ligger i Appenninerne i Umbrien og Marche mellem området øst for provinsen Perugia og området vest for provinsen Macerata. Området ligger i kommunerne Foligno, Nocera Umbra, Valtopina og Sellano i Umbrien og i kommunerne Serravalle di Chienti, Muccia, Pieve Torina, Sefro, Visso og Montecavallo i Marche.

5. Tilknytning til det geografiske område

5.1. Det geografiske områdes egenart

Det geografiske område, hvor »Patata Rossa di Colfiorito« dyrkes, dækker en stor del af Appenninerne i Umbrien og Marche. En af de mest karakteristiske faktorer er højden, der begrænser dyrkningsområdet til en højde på 470 m.o.h. eller derover. Hvad angår jordbundsforhold udgøres dyrkningsområdet af jorder, som bidrager til differentiering af denne særlige afgrøde, nemlig kiselholdige jorder med en stor tilstedeværelse af faste granulater, og som er lettere syrlige, lette, løse, gennemtrængelige og dybe.

De klimatiske forhold er bjergklima med kolde og snerige vintre og kølige somre.

Nedbøren er rigelig i de højest beliggende områder (over 1 500 mm om året) og falder med højden. Om vinteren er der rigelige snefald, men kun med vedvarende snedække i en højde over 1 000 m. Nordøstvinde og sydøstvinde (scirocco) er hyppige.

5.2. Produktets egenart

»Patata Rossa di Colfiorito« er kendetegnet ved:

et højt polyphenolindhold

den røde farve

sin karakteristiske konsistens og hårdhed

sin ujævne form.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De faktorer, som er bestemmende for Patata Rossa di Colfioritos omdømme og identificerbare karakteristika, er knyttet til referenceområdets jordbunds- og klimaforhold, til dyrkningsteknikken og til de oplagringsformer, der bruges, samt til, at knoldens fysiske form og dens røde farve tillige med forbindelsen mellem betegnelsen og området har opnået bred anerkendelse. Jordbundstypen er et særligt vigtigt aspekt. Jordbundens egenskaber bidrager på afgørende vis til knoldenes vækst og form samt til deres kemiske og smagsmæssige egenskaber.

Patata Rossa di Colfiorito er påvirket af miljøet, der har tendens til at forandre dens form på grund af den »lidelse«, der påføres knolden i vækstfasen, og som skyldes faktorer, der er forbundet med området. Kødets fasthed og kartoflens ujævne form skyldes således områdets typiske jord, der er rig på faste granulater, klimaet og den begrænsede vanding af jorden.

Områdets »ekstreme« forhold har også en betydelig indflydelse på forekomsten af polyphenoler, eftersom den type enzymer, der er ansvarlig for polyphenolernes biosyntese, er særlig følsom over for områdets miljømæssige karakteristika.

Der er endvidere adskillige mundtlige og skriftlige vidnesbyrd om den historiske, kulturelle og sociale sammenhæng, der er mellem produktet og området.

Specialiserede tidsskrifter, fotografier og audiovisuelle vidnesbyrd bevidner Patata Rossa di Colfioritos gode omdømme, hvilket også fremgår af kartoffelfestivalen »Sagra della Patata Rossa di Colfiorito«, som er blevet afholdt for 36. gang, og bekræftes af regionen Umbrien, som med rette har opført kartoflen på listen over traditionelle produkter, en tradition, der går mere end 25 år tilbage.

Patata Rossa di Colfiorito indgår, også som ingrediens, i forskellige lokale opskrifter kogt, grillet, i salat, friturestegt eller stegt samt til at fremstille brød, focaccia og mos. Den kan bruges til at fremstille glimrende gnocchi, som er meget udbredt i den lokale gastronomi.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

Denne forvaltning har indledt den nationale indsigelsesprocedure ved at offentliggøre forslaget om anerkendelse af »Patata Rossa di Colfiorito (BGB)« i Gazzetta Ufficiale della Repubblica Italiana (den italienske stats tidende) nr. 93 af 22. april 2014.

Den konsoliderede udgave af varespecifikationen kan findes på webstedethttp://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for Ministeriet for Landbrug, Fødevarer og Skovbrug (www.politicheagricole.it) og klikke på »Prodotti DOP IGP« (øverst til højre på siden) og derefter »Prodotti DOP IGP STG« (i venstre side) og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.